Document ID: 32013L0028

KOMISJONI DIREKTIIV 2013/28/EL,
17. mai 2013,
millega muudetakse Euroopa Parlamendi ja nõukogu direktiivi 2000/53/EÜ (kasutuselt kõrvaldatud sõidukite kohta) II lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 18. septembri 2000. aasta direktiivi 2000/53/EÜ kasutuselt kõrvaldatud sõidukite kohta, (1) eriti selle artikli 4 lõike 2 punkti b,
ning arvestades järgmist:
(1)
Direktiivi 2000/53/EÜ artikli 4 lõike 2 punktiga a on keelatud kasutada pliid, elavhõbedat, kaadmiumi või kuuevalentset kroomi pärast 1. juulit 2003 turule lastavate sõidukite materjalides ja osades.
(2)
Direktiivi 2000/53/EÜ II lisas on loetletud sõidukite materjalid ja osad, mille puhul on tehtud erand kõnealuse direktiivi artikli 4 lõike 2 punktis a sätestatud keelust. Enne kõnealuse erandi kehtivusaja lõppu turule lastud sõidukid ja nende sõidukite varuosad võivad sisaldada pliid, elavhõbedat, kaadmiumi või kuuevalentset kroomi materjalides ja osades, mis on loetletud direktiivi 2000/53/EÜ II lisas.
(3)
II lisa punkti 8 alapunktiga i on kehtestatud klaasil paiknevates elektrirakendustes kasutatavates joodistes sisalduva plii (välja arvatud pehmejoodis lamineeritud klaasil) suhtes erand, mille kehtivusaeg lõppeb 1. jaanuaril 2013.
(4)
Teaduse ja tehnika arengu hindamine on näidanud, et plii kasutamine punkti 8 alapunktiga i hõlmatud rakendustes on vältimatu, kuna asendusmaterjalid ei ole veel kättesaadavad.
(5)
Käesoleva direktiiviga ettenähtud meetmed on kooskõlas Euroopa Parlamendi ja nõukogu direktiivi 2008/98/EÜ (2) artikli 39 alusel loodud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 2000/53/EÜ II lisa asendatakse käesoleva direktiivi lisas esitatud tekstiga.
Artikkel 2
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt kolme kuu jooksul alates selle avaldamisest Euroopa Liidu Teatajas. Nad edastavad nimetatud normide teksti viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 17. mai 2013

Labels: 3
8
1
15